આમ કહ્યું એટલે તરત જ એ અંદર આવ્યો. મેં વાંચવાનું બાજુએ મૂક્યું અને એ ઓરડામાં દાખલ થયો કે આવ્યો કે તરત એને વાતોએ ચડાવ્યો. પછી એના માટે બે ત્રણ ફોન કરવાના હતા તે કર્યા. પછી પેલું પૂછવાનું યાદ પણ આવ્યું, પણ પૂછવાનું મન ના થયું. કારણ કે મારી સામે બેઠા બેઠા પણ રમેશ સતત કશોક સળવળાટ અનૂભવ્યા કરતો હોય એમ લાગ્યું. ઊભા થઈને તરત જ બહાર દોડી જવું હોય એમ વારંવાર બારણા તરફ તાકી રહેતો હતો. વળી પાછું પોતે જે કામ માટે આવ્યો છે એ કામ રખડી પડશે એમ માનીને પાછો બેસી રહેતો હતો. ચહેરા ઉપર દુવિધા બહુ સ્પષ્ટ રેલાઈ ગઈ હતી. જવું કે ના જવું ? જવું કે ના જવું ? ફોન પર વાત કરતાં કરતાં પણ હું આ જોયા કરતો હતો. મને થોડી રમૂજ થતી હતી. થોડી ખીજ પણ ચડતી હતી. કઈ જાતનો માણસ છે આ ? બહુ વિચિત્ર ખોપરી લાગે છે. આવવાનું હોય ત્યારે તરત આવતો નથી. ને આવી ગયા પછી જાઉં જાઉં કરે છે. છતાં જવા માગતો નથી. ને પાછું કામ તો કરાવવું જ છે. એવું કેવું ?